Gro Hammerseng-Edin

Gro Hammerseng-Edin (født 10. april 1980 på Gjøvik) er en norsk tidligere håndballspiller. Hun var landslagskaptein i flere år og spilte til sammen 167 kamper på Norges kvinnelandslag i håndball og skåret 631 mål. Under Sommer-OL 2008 var hun med på å vinne OL-gull.


== Biografi ==
Hammerseng-Edin vokste opp i en idrettsglad familie på Gjøvik. Farmoren Anni drev med turn, tennis og håndball, og gikk på idrettshøyskole i Danmark på 1940-tallet. Foreldrene Vigdis og Arne drev med henholdsvis ridning, fotball og bandy. Faren Arne har også fått med seg gutte- og juniorlandskamper i fotball. Storebroren Morten ble kretsmester i tennis i ung alder. Han spilte også på kretslaget til Indre Østlandet i fotball i flere år, men måtte legge opp grunnet skader. Hammerseng-Edins lillebror, Lars Hammerseng, spilte ishockey for Lillehammer Ishockeyklubb. I tillegg er sprangrytter Stein Endresen fetteren til Hammerseng-Edins mor.
Hammerseng-Edin begynte selv å spille håndball som 10-åring, da i Gjøvik HK. Hun gikk senere over til Raufoss IL i 1995, og videre til Vardal IF i 1996. Gjøvik HK og Vardal IF ble slått sammen til Gjøvik og Vardal Håndballklubb i 1997, og dette ble Hammerseng-Edins første seniorklubb samme år. Hun spilte også for U-landslaget 1997–1999, og  Hun debuterte på A-landslaget  den 29. november i 2000 mot Polen. I 2003 signerte hun kontrakt med daværende Ikast-Bording i Danmark, som i dag går under navnet FC Midtjylland Håndbold. I fire av de syv årene hun spilte for klubben 'Ikast' spilte hun sammen med landslagskollega Katja Nyberg, fra 2006 til 2010. De var et par fra 2005, men de avsluttet forholdet i august 2010.
I 2007 ble Hammerseng-Edin tildelt prisene «Årets lagspiller» og «Årets forbilde» på idrettsgallaen i Hamar OL-amfi. Samme år ble hun kåret til «Verdens beste håndballspiller» av International Handball Federation (IHF), og i 2008 ble hun tildelt Casparprisen sammen med Else-Marthe Sørlie Lybekk.
Den 20. august 2009 annonserte Hammerseng-Edin at hun tok en landslagspause fra det norske landslaget på grunn av en skadeforfulgt kropp. I mai 2010 annonserte imidlertid Norges Håndballforbund at hun ville gjøre comeback på landslaget, og hun spilte 18 kamper i 2010.
I mars 2013 bekjentgjorde hun at hun ville prioritere familien og ikke ville spille mer på landslaget. I august samme år giftet hun seg med Anja Hammerseng-Edin i Stavern. Etter å ha blitt foreldre lanserte de to i 2014 boka Anja + Gro = Mio : Kunsten å få barn.
I 2020 var hun i en periode sportskommentator i TV2.


== Meritter ==
A-landslag

2010 – Gull i EM
2008 – Gull i OL
2007 – Sølv i VM
2006 – Gull i EM
2004 – Gull i EM
2003 – 6.-plass i VM
2002 – Sølv i EM
2001 – Sølv i VM
2000 – 6.-plass i EMU-landslag

1999 – 7.-plass i U-VM
1998 – 9.-plass i U-EM
1997 – Sølv i Junior-EM


=== Klubbmedaljer med Midtjylland i Danmark ===
Den Danske Eliteserien (DM)

Sølv: 2007/08
Bronse: 2003/04Pokal Cup

Sølv: 2003, 2004


=== Klubbmedaljer med Midtjylland i Europa ===
Cup Winner Cup

Gull: 2004EHF-Cupen

Sølv: 2007


=== Klubbmedaljer med Larvik i Norge ===
Pokal Cup

Gull: 2010Den Norske Eliteserien

Gull: 2010/11Sluttspillet

Gull: 2010/11


=== Klubbmedaljer med Larvik i Europa ===
Champions League

Gull: 2010/11


=== Personlige utmerkelser ===
2004: All-Star team plass: Beste playmaker og MVP (EM 2004)
2005: All-Star team plass: Beste playmaker i den danske liga (2004/05)
2006: All-Star team plass: Beste playmaker og MVP (EM 2006)
2007: 'Snill Pike Statuetten’ 2007
2007: Kåret til årets lagspiller og årets forbilde på den Norske Sportsgalla (Idrettsgallaen)
2007: All-Star team plass: Beste Playmaker (VM 2007)
2008: Kåret til Verdens Beste Spiller av IHF i 2007
2009: Kåret til årets 'Ikast Spiller' av Ikast fan club (2008/09)
2010: All-Star team plass: Beste playmaker (EM 2010)
2011: Kåret til årets lagspiller på den Norske Sportsgalla (Idrettsgallaen)
2018: Første kvinne som vinner Mesternes Mester


== Referanser ==


== Eksterne lenker ==
(en) Gro Hammerseng – kategori av bilder, video eller lyd på Commons 
(en) Gro Hammerseng-Edin på Internet Movie Database 
(de) Gro Hammerseng-Edin – Munzinger Sportsarchiv 
(en) Gro Hammerseng-Edin – Olympedia 
(en) Gro Hammerseng-Edin – Sports-Reference (OL-resultater – arkivert) 
(en) Gro Hammerseng-Edin – Det europeiske håndballforbundet (EHF) 
(en) Gro Hammerseng-Edin – Norges Håndballforbund